Tampereen Sähkölaitos

Tampereen Sähkölaitos Oy vaihtoi nimensä Tampereen Energia Oy:ksi elokuussa 2023. Tampereen Energia on Tampereen kaupungissa toimiva ja kaupungin omistama energiayhtiö. Se tuottaa ja myy sähköä, kaukolämpöä ja kaukojäähdytystä yksityis- ja yritysasiakkaille pääasiassa Pirkanmaalla. Sen pääkonttori sijaitsee Ratinan kaupunginosassa Tampereen keskustan tuntumassa. Tampereen Energia on Suomen vanhin kunnallinen energiayhtiö. Se on perustettu vuonna 1888.

Pääosa kaukolämmöstä ja sähköstä tuotetaan Naistenlahden, Lielahden ja Tammervoiman yhteistuotantona, mutta osa kaukolämmöstä tuotetaan erillistuotantona ympäri kaupunkia sijoittuvissa lämpölaitoksissa. Vesivoimalla tuotetaan sähköä kolmessa Tammerkosken vesivoimalaitoksessa: Finlaysonin, Tampellan ja Keskiputouksen vesivoimalaitoksessa. 

Tampereen suurin ilmastoteko, Naistenlahti 3 -biovoimalaitos, rakennettiin vuosina 2020-2023. Laitos vähentää koko Tampereen CO2-päästöistä noin 20 %. Keväällä 2023 Sähkölaitos alkoi tuottaa uusiutuvaa kaukolämpöä tuulivoimalla, kun Lielahden voimalaitoksen tontilla aloitti toimintansa uusi sähkökattila.

Jo vuonna 2013 Tampereen Sarankulmassa otettiin käyttöön pellettilaitos, joka oli valmistuessaan Suomen suurin. Vuonna 2017 otettiin käyttöön Kaupinojan kaukojäähdytyslaitos, jossa tuotetaan jäähdytystä Näsijärven syvänteiden kylmyyden avulla. Laitos on Suomen ja Euroopan suurin järvijäähdytyslaitos. Kaukojäähdytyksen liiketoiminta aloitettiin jo 2015, mutta aluksi jäähdytys tuotettiin siirrettävillä konteilla. Kesällä 2018 rakennettiin Tarasteelle aurinkopuisto, josta voi vuokrata oman nimikkopaneelin.

Tampereen Energia -konserniin kuuluu emoyhtiö Tampereen Energia Oy:n lisäksi Tampereen Energia Sähköverkko Oy, Tampereen Vera Oy sekä Tammervoima Oy, jonka toinen omistaja on Pirkanmaan Jätehuolto.

Historia 
Torstaina, marraskuun 15. päivän iltana 1888 Tampereen kaupungin oma sähkölaitos ensi kertaa valaisi kaupunkia. Tällöin myös maan ensimmäinen kunnallinen sähkölaitos aloitti toimintansa. Se toimi vuosina 1888–2008 Tampereen kaupungin omistamana energialiikelaitoksena. Tampereen Sähkölaitos yhtiöitettiin vuoden 2009 alusta.

Tunnusluvut

Voimalaitokset 

Naistenlahti 1
 valmistumisvuosi 1971, pääpolttoaine öljy 
 polttoainemuutos 1982, pääpolttoaine jyrsinturve 
 modernisointi 2000 kombilaitos, pääpolttoaine maakaasu 
 sähköteho 129 MW 
 lämpöteho 144 MW 

Naistenlahti 2, toiminta lopetettu keväällä 2021
 valmistumisvuosi 1977, pääpolttoaine jyrsinturve 
 modernisointi 1998, polttoaineet; turve, puu, kaasu ja öljy 
 sähköteho 60 MW 
 lämpöteho 120 MW 
Naistenlahti 3, 

 Vihitty käyttöön toukokuussa 2023
 Vähentää 20 % koko Tampereen hiilidioksidipäästöjä
 Kustannukset: noin 200 M€
 Sähköteho: 60 MW
 Kaukolämpöteho: yhteistuotannossa 180 MW, reduktioajolla max. 230 MW
 Kattilatyyppi: kiertoleijukattila
 Pääpolttoaineet: metsähake ja -tähde, kuori, puru, kierrätyspuu, kierrätyspolttoaine
 Varapolttoaine: jyrsinturve
 Käynnistys- ja tukipolttoaineet: maakaasu, kevyt polttoöljy

Lielahden voimalaitos
 tuotantokäyttöön 1.11.1988 
 pääpolttoaineena maakaasu ja varapolttoaineena kevyt polttoöljy 
 maakaasu on pääasiassa metaania, joka ei sisällä rikkiä tai muita epäpuhtauksia 
 peruskuormateholla typen oksideja syntyy alle 60 mg NO2/MJ eli 200–300 t/v 
 tuhkaa, rikkidioksidi- tai hiukkaspäästöjä ei tuotannossa synny 
 100 metrin etäisyydellä voimalaitoksesta melu on alle 45 desibeliä 
 tuotantoprosessissa kahden maakaasukäyttöisen kaasuturbiinin pakokaasuilla kehitetään lämmön talteenottokattiloissa höyryä höyryturbiinin sähkön ja kaukolämmön tuottamiseksi 
 sähkön ja lämmön yhteistuotanto nostaa polttoaineen hyötysuhteen 40–50 prosentista jopa 90 prosenttiin 
 sähköteho 147 MW 
 lämpöteho 160 MW 

Tammervoiman hyötyvoimalaitos
 valmistumisvuosi 2016
 pääpolttoaineena yhdyskuntajäte
 kuluttaa vuodessa noin 150 000 tonnia jätettä Pirkanmaan ja Jyväskylän alueelta
 sähköteho 11,4 MW
 lämpöteho 34 MW

Tammerkosken keskiputouksen vesivoimalaitos
 Satakunnankatu 13
 Teho: 8,7 MW

Tampellan vesivoimalaitos
 Alaverstaanraitti 1
 Teho: 3,3 MW

Finlaysonin vesivoimalaitos
 Kanavaraitti 12 
 Teho: 4,4 MW

Voimalaitosten lisäksi Tampereen Sähkölaitoksella on 13 kiinteää lämpölaitosta, joissa tuotetaan kaukolämpöä.

Kirjallisuutta 
 Olavi Toiva: Tampereen Sähkölaitos 130 vuotta. Kaarilampusta lämmitysmarkkinoille. Tampereen Sähkölaitos 2017. ISBN 978-952-93-8728-1
 Olavi Toiva: Tammerkosken ja sähkön tarina. Jauhomyllystä vesivoimalaitoksiin. Tampereen Sähkölaitos 2021. ISBN 978-952-94-4656-8
 Olavi Anttila: Valoa, voimaa, vaurautta. Tampereen kaupungin sähkölaitoksen historia 1888–1988. Tampereen kaupunki 1993 ISBN 951-9430-76-8

Lähteet

Aiheesta muualla 
Tampereen Energia Oy:n kotisivut
Tampereen Energia Sähköverkko Oy:n kotisivut
Tammervoiman kotisivut

Suomalaiset energiayhtiöt